Ngozi Okonjo-Iweala

Ngozi Okonjo-Iweala (født 13. juni 1954) er en nigeriansk økonom og politiker. Hun ble 15. februar 2021 valgt til generaldirektør i Verdens handelsorganisasjon (WTO) for perioden 1. mars 2021 til 31. august 2025.

Liv og virke
 Bakgrunn
Begge hennes foreldre tilhørte igbo-folket. Hennes far var brigader i de biafranske styrkene da utbryterstaten Biafra kjempet for sin selvstendighet på 1960-tallet, og familien mistet formuen sin. Etter Biafra-krigen vendte faren tilbake til sin akademiske karriere som professor i matematikk og økonomi. Hennes mor Kamene Okonjo var utdannet lege og sosiologiprofessor. Okonjo-Iweala vokste opp hos sin bestemor, mens foreldrene var i utlandet for å ta sin utdannelse. Hun har seks søsken.

Okonjo-Iweala tok sin utdannelse ved Harvard University og Massachusetts Institute of Technology (MIT). 

Hun er gift med nevrokirurgen Ikemba Iweala og har fire barn. Den eldste sønnen hennes ble uteksaminert fra Harvard Medical School i 2010. Hennes sønn Uzodinma Iweala er forfatter av romanen Beasts of No Nation (2005). I 2012 ble hennes mor i en alder av 82, kidnappet for løsepenger. Datteren som da var finansminister, fortalte at kidnapperne hadde krevet hennes avgang og dessuten løsepenger, men at hun hadde avslått begge deler. Moren ble etter fire dager sluppet fri; det var uklart hvorvidt Okonjo-Iwealas far hadde betalt løsepengene som kidnapperne hadde stilt krav om.

Karriere
venstre|miniatyr|I møte med afrikanske finansministre i et IMF-møte i 2003. Okonjo-Iwela til høyre i bildet.
Okonjo-Iweala har hatt flere ministerposter i Nigeria. Hun var finansminister i to perioder (2003–2006 og 2011– 2015) og utenriksminister en kort periode i 2006, for øvrig som den første kvinne i begge verv. Hun var 25 år i Verdensbanken, der hun steg i gradene til hun fra 2007 til 2011 til posisjonen som vise-president.

I 2005 fremforhandlet Okonjo-Iweala en gjeldsordning for Nigeria på 30 milliarder amerikanske dollar, hvorav en slettelse av krav på til sammen 18 milliarder dollar. Dette gjorde det mulig for landet å spare penger av sine oljeinntekter. Disse oppsparte midlene var det som hjalp landet igjennom finanskrisen i 2008 og 2009, ifølge den nigerianske økonomen Bismarck Rewane. 

Hun har sittet i styret for Twitter og Standard Chartered Bank, og var styreleder for Global Alliance for Vaccines and Immunization (GAVI) fra 2016 til 2020. 

Okonjo-Iweala ble valgt til toppvervet i WTO den 15. februar 2021, og er både første kvinne og første afrikaner som leder denne organisasjonen. Under president Donald Trump trenerte USA valget av Okonjo-Iweala, men kort tid etter at president Joe Biden hadde tiltrådt stemte også USA på Okonjo-Iweala.  

Valget av Okonjo-Iweala skjedde i en periode da WTO befant seg i en krise. Det hadde siden den mislykkede forhandlingsrunden i Doha i 2001, ikke blitt gjennomført noen handelsliberaliseringer. Også tvisteløsningssystemet i organisasjonen hadde stått i krise, da USA i årevis har vegret seg for å oppnevne en ny dommer.

 Bibliografi 
 2018 Fighting Corruption is Dangerous: The story behind the headlines

 Referanser 

 Eksterne lenker 

 Samling av foredrag holdt av Ngozi Okonjo Iweala på TED-konferanser (TED talks). Besøkt 16. februar 2021.
Ngozi Okonjo-Iwealas foredrag på en TED-konferanse i mars 2007 Besøkt 16. februar 2021.
 Time Europe's Heroes of 2004: The Corruption Cop : Nigeria's first female Finance Minister wants to make sure her country's petrodollars help people (arkivert kopi) Besøkt 16. februar 2021.
 'I keep my ego in my handbag', intervju i avisen The Guardian 1. august 2005. Besøkt 16. februar 2021.
 Artikkel i den nigerianske nettartikkelen Punch on the Web 29. juni 2011: 'Okonjo-Iweala is second highest paid official– World Bank' (arkivert kopi) Besøkt 16. februar 2021.
 Artikkel i den nigerianske nettartikkelen Punch on the Web 7. juli 2011: '2011 budget not good for development – Okonjo-Iweala' (arkivert kopi) Besøkt 16. februar 2021.

Kategori:Nigerianske politikere
Kategori:Personer fra Delta State